SOL

SOL on suomalainen palveluyritys, jonka toimialoja ovat siivous-, turvallisuus-, pesulapalvelu, kiinteistöhuolto ja henkilöstön vuokraus. Yritys toimii Suomessa, Ruotsissa, Tanskassa ja Baltiassa. SOL työllistää yli 15 000 henkilöä.

SOL on palkittu Suomen Laatupalkinnolla vuonna 1991 ja 1993.

 Yritysrakenne 
Vuoden 2021 alussa SOL-konserniin kuuluvat seuraavat Suomen yhtiöt:

SOL Palvelut Oy, tarjoaa siivous- ja toimitilapalveluita yrityksille, julkiselle sektorille ja yhteisöille.
SOL Kiinteistöpalvelut Oy, tarjoaa kiinteistöhuoltoa ja talotekniikkapalveluita liike- ja asuinkiinteistölle sekä toimitilakohtaista vartiointia.
SOL Henkilöstöpalvelut Oy on keskittynyt henkilöstövuokraukseen ja suorarekrytointiin.
SOL Logistiikkapalvelut Oy tarjoaa henkilöstövuokrausta, rekrytointi- ja ulkoistuspalveluita.
SOL Pesulapalvelut Oy pesee kuluttajien, yritysten, julkisen sektorin ja yhteisöjen vaatteet ja tekstiilit palvelleen Suomen laajan pesulaverkoston kautta.

 Historia 
pienoiskuva|SOLin toimitilat Turussa.
SOLin juuret ovat Lindström Oy:ssä, joka on vanhimpia Suomessa yhä toimivia liikeyrityksiä. Vuonna 1848 värjärimestari C. A. Lindström perusti kaunovärjäämön nykyisen eduskuntatalon paikalle. Vuonna 1922 Lindströmin osti nykyisen omistajasuvun kantaisä yli-insinööri Johan Roiha, joka oli vuonna 1913 perustanut valkopesulan.

Vuonna 1991 Johan Roihan pojantytär Liisa Joronen osti perheyrityksestä siivous- ja jätepalvelut, jotka vuoden 1992 alussa saivat uuden ilmeen ja nimen SOL Siivouspalvelu Oy emonaan SOL Jätepalvelu Oy. Nimi valittiin henkilöstön nimiehdotusten perusteella.
Liisa Joronen väitteli tohtoriksi Helsingin yliopistossa vuonna 1993 aiheella "Ammatillisen kasvun edellytykset organisaatiossa". Kasvatustieteen ja sosiologian opiskelun tutkimuskohteena ja koekenttänä toimi oma yritys.

Vuosina 1991 ja 1993 SOL voitti Suomen Laatupalkinnon, sai vuorineuvosten Nestor Partners Oy:n Tiennäyttäjän lyhdyn sekä vuonna 1992 Vuoden tuloksentekijä -palkinnon.
SOL Jätepalvelu Oy:hyn ostettiin vuonna 1996 Helsingin kaupungin yhtiöittämä Rikaton Oy, josta muodostettiin SOL Ympäristöpalvelut Oy. Tämä yritys myytiin vuonna 1999 saksalaiselle toimijalle. Vuosina 1999–2001 SOL toimi myös tekstiilien ja mattojen vuokraajana. SOL Tekstiilipalvelut Oy:n myytiin Lindströmille. Lindströmille jääneet kuluttajapesulapalvelut ovat kuuluneet SOL-konserniin vuodesta 2001 lähtien ja toimivat SOL Pesulapalvelut Oy:nä. Kiinteistöpalveluita SOL on tarjonnut 1990-luvulta lähtien.

SOLin liikevaihto vuonna 1993 oli noin 30 milj. euroa ja henkilöstömäärä noin 2 300. SOLin alusta lähtien hallituksen puheenjohtajana on toiminut Liisa Joronen ja toimitusjohtajana Anu Eronen.
Toiminnan monipuolistuttua siivous-, toimitila- ja kiinteistöpalveluissa toimivan yrityksen nimi muutettiin SOL Palvelut Oy:ksi, jonka emoyhtiönä vuoden 2008 alusta lähtien on toiminut SOLEMO Oy. 

2000-luvun alku oli laajentumisen ja kansainvälistymisen aikaa.

SOLin kansainvälinen toiminta käynnistyi Virossa vappuaattona vuonna 2001. Yritysostojen kautta Rororo-niminen siivousliike siirtyi SOLin omistukseen. Työntekijöitä yrityksessä oli aluksi vain 300. Serviks yritysostojen kautta SOL siirtyi Viron markkinajohtajaksi 2003. Vuonna 2004 oli Venäjän valloituksen vuoro. Ensimmäinen toimipaikka perustettiin Moskovaan ja vuonna 2007 Pietariin. Baltiassa palvelut laajenivat vielä Latviaan SOLin ostaessa vuonna 2005 kolme pientä paikallista kiinteistöpalvelualan yhtiötä. 
Suomessa palveluliiketoiminta laajeni 2000-luvun alussa turvallisuuspalveluihin, SOLin ollessa vuonna 2008 yksi Suomen merkittävimmistä vartiointi yrityksistä. Vuonna 2006 SOL osti henkilöstövuokrausta tarjoavan oululaisen yrityksen Extraaja Oy ja aloitti toimintaa henkilöstövuokrauksessa ja ulkoistuspalveluissa. 

Vuodet 2010–2020

Vuonna 2012 SOL laajeni Ruotsiin ostamalla siivous- ja toimitilapalveluita tuottavan perheyritys Reneriet Ab. Yli 600 henkeä työllistävällä yrityksellä oli oma vahva erikoisalansa ja sitä kautta SOL sai hyvän aseman ruotsalaisten liikennevälineiden siivouksessa.

SOL Palvelut Oy osti Linnan Vartijat Oy:n osakekannan vuoden 2014 vaihteessa. SOL vahvisti kaupan myötä asemiaan Hämeenlinnan, Riihimäen, Forssan ja Hyvinkään alueella.
Viron, Latvian ja Liettuan liiketoimintayksiköt sulautuivat 2016 yhteen. Fuusion kautta syntynyt SOL Baltics on 2021 Baltian alueen suurin kiinteistöpalveluyritys. Vuoden 2020 lopussa SOL Baltic vahvisti asemiaan Liettuassa ostamalla 300 henkilöä työllistävän kiinteistöpalvelualan yrityksen UAB Yglė Pastatų Valdymas, jonka nimi vuonna 2021 muutettiin SOL Baltics UAB.
Vuonna 2018 SOL osti tanskalaisen, korkean hygieniatason elintarvikesiivousta tarjoavan yrityksen TekniClean Ltd. Kaupan myötä SOLin kansainvälisiin liiketoimintoihin siirtyy vanhoina työntekijöinä noin 300 työntekijää Tanskasta.
Vuonna 2018 SOL hyppäsi it-palveluliiketoimintaan ostamalla kolmanneksen it-asiantuntijapalveluita tarjoavasta Consultor Oy:stä. Yritys siirtyi kokonaisuudessaan 2021 SOLin omistukseen.
SOL Henkilöstöpalveluista eriytettiin logistiikkapalvelut omaksi yhtiökseen, SOL Logistiikkapalvelut Oy, toukokuussa 2019. SOL Henkilöstöpalvelut Oy keskittyy tarjoamaan henkilöstövuokrausta teollisuuden ja rakennuksen aloilla. 
Toukokuussa 2020 uudelle perustetulle yhtiölle SOL Kiinteistöpalvelut Oy siirtyivät turvallisuuspalvelut, jotka koostuvat liike- tai toimitilakohtaisesta vartioinnista sekä kiinteistöpalvelut, jotka koostuvat kiinteistönhoidosta ja - huollosta sekä talotekniikasta liike- ja asuinkiinteistöille. SOL Palvelut Oy:lle jäivät siivouspalvelut ja toimitilapalvelut, joita ovat muun muassa aula-, postitus- ja kokoustilapalvelut.

2020–

SOL luopui Venäjän liiketoiminnoistaan vuosina 2022 – 2023.

 Kiistanalaisuuksia 
Helsingin Sanomien toimittaja Paavo Teittinen kirjoitti siivousyritys SOL Palveluista vuosien ajan pyörineestä laittomasta kynnysrahaoperaatiosta kirjassaan Pitkä vuoro – Kuinka moderni orjuus juurtui Suomeen (Gummerus, 2025). Hän paljasti, että ulkomailta Suomeen tuotuilta siivoojilta, muun muassa Bangladeshista ja Filippiineiltä, perittiin maksu työpaikasta. Teittinen kertoo, että SOLin johto on ollut tietoinen tästä toiminnasta. Kirjassaan hän käsittelee laajasti ulkomaalaisten työntekijöiden hyväksikäyttöä Suomessa sekä työntekijöiden epäoikeudenmukaisia oloja ja systeemiä, joka sitä mahdollistaa. SOL Palveluiden hallituksen puheenjohtaja Juhapekka Joronen on kertonut yrityksen suhtautuvan vakavasti väitteisiin ja selvittävän asiaa. Teittisen teos kuvaa myös, kuinka hyväksikäyttö on laajaa eri aloilla ja systemaattista, ja miten poliisi ja viranomaiset ovat usein epäonnistuneet puuttumaan ilmiöön tehokkaasti.

 Lähteet 

 Aiheesta muualla 
 Yhtiön kotisivut

Luokka:Suomalaiset kiinteistöpalveluyritykset
Luokka:Monialayritykset
Luokka:Suomalaiset vartiointiliikkeet
Luokka:Suomalaiset henkilöstöalan yritykset
Luokka:Suomalaiset siivouspalveluyritykset